Landswye betogingsdag teen brandstofpryse beplanArgieffoto ŉ Organisasie wat op die been gebring is om verhogings in brandstofpryse teen te staan, het ŉ lys van eise aan pres. Cyril Ramaphosa gestuur. People Against Petrol and Paraffin Price Increases (PAPPPI) het die staatshoof versoek om met hulle te vergader voor ŉ massa-protesaksie wat vir Vrydag beplan word. Verbruikers gaan tans gebuk onder ŉ verhoging in BTW en skerp verhoging in brandstofpryse met die rimpeleffek wat in byna elke sektor gevoel kan word. Motoriste moet op die oomblik R15,43 per liter vir petrol aan die kus opdok en meer as R16 per liter in die binneland. Nóg ŉ brandstofprysverhoging lê in Augustus voor. Sedert Januarie vanjaar het petrol in die binneland met ongeveer R1,60 per liter gestyg, diesel kos R1,73 meer en die prys van paraffien is met R1,12 in die binneland op. Visvin Reddy, die nasionale sameroeper van PAPPPI, het Dinsdag gesê die organisasie het Maandag die brief aan Ramaphosa gestuur en die president se kantoor het bevestig die brief is ontvang. “Die jongste besluit om brandstofpryse nog verder te verhoog is onsensitief en blind vir die feit dat 55% van Suid-Afrikaners onder Stats SA se armoedelyn leef. Ongeveer 14 miljoen mense leef in volslae armoede,” het Reddy in die brief geskryf. “Die departement van energie het op 6 Julie die volgende brandstofprysverhoging aangekondig en blameer dié verhoging op die prys van ru-olie en die rand-dollar-wisselkoers. Hoekom betaal ons dan nie minder vir Sasol-brandstof wat nie van dié faktore afhang nie?” Motoriste betaal meer as 38% in brandstofbelasting en -heffings, waarvan “ŉ groot persentasie” na die Padongelukkefonds (POF) gaan, het Reddy gesê. Maar die POF se eie finansiële state dui aan dat die fonds in die rooi is, het hy gesê. Hy het ook daarop gewys dat die prys van brandstof in buurlande soos Namibië en Swaziland laer is as wat dit in Suid-Afrika kos, hoewel Suid-Afrika brandstof aan daardie lande verskaf. PAPPPI eis dat alle toekomstige brandstofverhogings onmiddellik gestaak word, dat ŉ presidensiële taakspan aangestel word om ŉ nuwe brandstofstrategie te bepaal en dat ŉ kommissie van ondersoek aangestel word om die onwettige verkoop van die land se brandstofreserwes te ondersoek. Volgens Reddy glo die organisasie brandstofpryse kan tot R8 per liter verminder word. “As deel van ons voortgesette aksieplan het ons ŉ dag van nasionale betogings beplan wat op Vrydag 27 Julie sal plaasvind. Ons provinsiale en streekstrukture is gereed en die boodskap is reeds op verskeie mediaplatforms gekommunikeer,” het Reddy in sy brief gesê. “Protesaksie word gesien as die finale uitweg, aangesien dit die ekonomie potensieel kan skaad en skade teenoor individue en eiendom kan veroorsaak.” Hy het ŉ dringende vergadering met Ramaphosa versoek vóór die betogingdag om te probeer om ŉ vriendskaplike oplossing te vind. ŉ Spesialispaneel wat deur die Nasionale Tesourie op die been gebring is om die moontlikheid te ondersoek om die hoeveelheid items waarop geen BTW gehef word nie te vermeerder is onlangs opdrag gegee om ook te ondersoek hoe die impak van die brandstofprysverhogings versag kan word. Khusela Diko, Ramaphosa se woordvoerder, kon nie onmiddellik Dinsdag bevestig dat die president PAPPPI se brief ontvang het nie.